Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 71/13/7712	Svidník, 15.5.2013
EEČ : 2-60-20-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a, odsek 4 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
po vzájomnej dohode s ml. K.Č. dňa 06.02.2013 v čase okolo 22.00 hod. na ulici Sovietskych hrdinov vo Svidníku vykonali vlámanie do chrámu Pravoslávnej cirkvi vo Svidníku tak, že ml. K.Č. kameňom rozbil sklenenú výplň ľavej spodnej časti dverí na severnej strane, potom obaja cez takto vytvorený otvor vnikli do objektu, kde z dvoch pokladničiek položených pred ikonostasom vybrali a odcudzili mince v celkovej hodnote 7 eur o ktoré sa podelili, čím Pravoslávnej cirkevnej obci vo Svidníku spôsobili odcudzením mincí škodu vo výške 7,- eur a rozbitím sklenenej výplne dverí chrámu ako aj poškodením okrasných tyčiek pokladničiek ďalšiu škodu vo výške 50,72 eur

lebo obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie

Odôvodnenie:
	Uznesením Okresného riaditeľstva PZ, odboru kriminálnej polície vo Svidníku ČVS: ORP-34/OVK-SK-2013 zo dňa 07.02.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie ml. XXXXX pre skutok kvalifikovaný ako zločin krádeže podľa § 212 ods. 2 písm. a/, ods. 4 písm. c/ Tr.zákona, spáchaný spolupáchateľstvom podľa § 20 Tr. zák., ktorého sa mal dopustiť tak ako je to uvedené vo výrokovej časti tohto uznesenia.
	Obvinený sa k spáchaniu skutku kladeného mu za vinu v priebehu prípravného konania priznal, avšak z vyžiadaného znaleckého posudku súdnych znalcov z odboru zdravotníctva a farmácie odvetvia psychiatrie vyplýva, že tento v čase spáchania skutku v dôsledku ľahkej mentálnej retardácie nedosiahol takú rozumovú a mravnú úroveň, aby mohol plne ovládať svoje konanie. 
	Podľa § 215 ods. 1 písm.f/ Tr. por. prokurátor zastaví trestné stíhanie, ak obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozoznať jeho protiprávnosť alebo ovládať svoje konanie.
	Nakoľko v danom prípade boli splnené zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor